UZZIŅA

Rīgā

19.01.2018. Nr. 30.1-8.6/21386

Uz 29.12.2017. Nr.b/n

Sabiedrībai ar ierobežotu atbildību

“X”

Paziņošanai EDS

Par uzziņas sniegšanu

Valsts ieņēmumu dienests ir izskatījis sabiedrības ar ierobežotu atbildību “X”, reģistrācijas Nr…. (turpmāk − Iesniedzējs), Valsts ieņēmumu dienesta Elektroniskās deklarēšanas sistēmā saņemto 2017.gada 29.decembra iesniegumu (turpmāk – iesniegums) par uzziņas sniegšanu par pievienotās vērtības nodokļa (turpmāk – PVN) likmes piemērošanu un sniedz šādu uzziņu.

Iesniedzējs iesniegumā sniedz šādu faktu aprakstu.

Iesniedzējs nodarbojas ar augļu un dārzeņu apstrādi un iepakošanu. Iesniedzējs lūdz sniegt skaidrojumu uzziņas veidā par PVN samazinātās likmes piecu procentu piemērošanu svaigiem augļiem, ogām un dārzeņiem situācijā, kad gatavās produkcijas ‒ svaigu dārzeņu maisījumi ‒ sastāvā būs dārzeņi, kas iepirkti ar atšķirīgām PVN likmēm ‒ 5 procentu PVN (kartupeļi, burkāni, kāļi, selerija, ziedkāposti, sīpoli ‒ 95 procenti no kopējā gatavā produkta sastāva) un 21 procenta PVN (paprikas īpatsvars ir 5 procenti no kopējā gatavā produkta sastāva). Kāda PVN likme būtu piemērojama šādai gatavajai produkcijai saskaņā ar grozījumiem Pievienotās vērtības likumā ar 2018.gada 1.janvāri?

Valsts ieņēmumu dienests, izvērtējot Iesniedzēja iesniegumā ietverto faktu aprakstu un no minētajiem faktiem izrietošu konkrētu jautājumu, atbilde uz kuru ir atkarīga no tā juridiskā vērtējuma, sniedz šādu uzziņu.

Saskaņā ar Pievienotās vērtības nodokļa likuma 42.panta sešpadsmito daļu nodokļa samazināto likmi piecu procentu apmērā piemēro tādu pārtikas produktu piegādēm, kuri ir šā likuma pielikumā minētie svaigie augļi, ogas un dārzeņi, tostarp mazgāti, mizoti, lobīti, griezti un fasēti, bet nav apstrādāti termiski vai kā citādi (piemēram, saldēti, sālīti, kaltēti).

Tādējādi samazināto piecu procentu PVN likmi piemēro tādām pārtikas produktu piegādēm, kuri ir minēti Pievienotās vērtības nodokļa likuma pielikumā “Augļi, ogas un dārzeņi, kuriem piemēro nodokļa samazināto likmi piecu procentu apmērā” (turpmāk – pielikums).

Atbilstoši Pievienotās vērtības nodokļa likuma pielikumā uzskaitītajiem konkrētajiem pārtikas produktiem, paprikas piegādei nav noteikta PVN samazinātā likme piecu procentu apmērā. Tāpat Pievienotās vērtības nodokļa likumā nav noteikts, ka PVN samazinātā likme piecu procentu apmērā būtu piemērojama iesniegumā minētā svaigu dārzeņu maisījuma piegādei.

Pievienotās vērtības nodokļa likuma 41.panta pirmās daļas 1.punktā noteikts, ka ar nodokli apliekamiem darījumiem piemēro nodokļa standartlikmi 21 procenta apmērā, ja šajā likumā nav noteikts citādi.

Ievērojot minēto, secināms, ka paprikas piegādei piemērojama PVN standartlikme 21 procenta apmērā.

Saskaņā ar Pievienotās vērtības nodokļa likuma 41.panta otro daļu, ja preces tiek piegādātas kā komplekts, katrai no šīm precēm piemērojama likumā noteiktā atbilstošā nodokļa likme.

Atbilstoši iesniegumā sniegtajam faktu aprakstam Iesniedzējs veiks svaigu dārzeņu maisījumu piegādi nevis piegādās dārzeņus komplektā. Līdz ar to secināms, ka katrai no šīm precēm nav piemērojama likumā noteiktā atbilstošā nodokļa likme.

Ņemot vērā minēto, iesniegumā minētā svaigu dārzeņu maisījuma, kura sastāvā ir tādi dārzeņi, kas nav minēti Pievienotās vērtības nodokļa likuma pielikumā, piegādei ir piemērojama PVN standartlikme 21 procenta apmērā.

Sniedzot uzziņu izmantotas šādas tiesību normas: Pievienotās vērtības nodokļa likuma 41.panta pirmās daļas 1.punkts, 41.panta otrā daļa, 42.panta sešpadsmitā daļa.

Atbilstoši Administratīvā procesa likuma 101.panta ceturtajai daļai uzziņu var apstrīdēt augstākā iestādē. Ja augstākas iestādes nav vai tā ir Ministru kabinets, tad uzziņa nav apstrīdama. Tā nav pārsūdzama tiesā. Saskaņā ar Administratīvā procesa likuma 1.panta otro daļu augstāka iestāde ir tiesību subjekts, tā struktūrvienība vai amatpersona, kas hierarhiskā kārtībā var dot rīkojumu iestādei vai atcelt tās lēmumu. Ņemot vērā to, ka Valsts ieņēmumu dienestam attiecībā uz uzziņu apstrīdēšanu nav augstākas iestādes, šī uzziņa nav apstrīdama un pārsūdzama.

Ģenerāldirektore I.Cīrule

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU